S-329/2017

Mál þetta, sem dómtekið var 2. þessa mánaðar, var höfðað með ákæru útgefinni af lögreglustjóranum á Suðurnesjum 21. september síðastliðinn, á hendur Z-x-x D-x-x, fæddum [...], ríkisborgara Georgíu, „fyrir skjalafals, með því að hafa, miðvikudaginn 13. september 2017, framvísað við landamæravörð í flugstöð Leifs E-kk-ef, í blekkingarskyni er hann var á leið til Dublin í Bretlandi (sic.) með flugi WW854, grunnfölsuðu kennivottorði frá Slóvakíu nr. [...], á nafni A, f.d. [...], útgefnu þann 21.08.2016 með gildistíma til 21.08.2026“ og að hafa þannig brotið gegn 1. mgr. 155. gr. almennra hegningarlaga nr. 19/1940.

Samkvæmt ákæru er þess krafist að ákærði verði dæmdur til refsingar og greiðslu alls sakarkostnaðar.

Um málsatvik er skírskotað til ákæru.

Ákærði hefur fyrir dómi skýlaust játað að hafa framið það brot sem honum er gefið að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem ekki er talin ástæða til að draga í efa að sé sannleikanum samkvæm, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæðis í ákæru.

Af hálfu ákærða er þess aðallega krafist að ákærða verði ekki gerð refsing, en til vara komi til fangelsisrefsingar, þá verði hún bundin skilorði. Þá gerir verjandi ákærða kröfu um þóknun úr ríkissjóði vegna starfa sinna í þágu ákærða eftir höfðun málsins fyrir dómi og á rannsóknarstigi, auk ferðakostnaðar og útlagðan kostnað vegna túlkunar milli hans og ákærða.

Að öllu virtu, þar á meðal með hliðsjón af dómaframkvæmd, er því hafnað að ákærða skuli ekki gerð refsing af þeirri ástæðu að honum hafi í kjölfar þess að hann framdi brot sitt, verið gert að sæta tilkynningarskyldu samkvæmt 114. gr. laga um útlendinga nr. 80/2016. Sú framkvæmd að sökuðum mönnum sé gert að sæta slíkri tilkynningarskyldu, er lögákveðið úrræði og verður ekki séð að beiting þess geti haft áhrif á ákvörðun dómsins um refsingu ákærða. Á dómþingi 2. þessa mánaðar var upplýst af hálfu ákærða að hann hafi sótt um hæli hérlendis, en það hafi hann gert um viku fyrr. Við skýrslugjöf hjá lögreglu 14. september síðastliðinn greindi ákærði meðal annars frá því að hann hafi ætlað til Dublinar til að sækja um hæli, en kvaðst ekki ætla að sækja um hæli á Íslandi. Ekkert liggur fyrir um að aðstæður ákærða séu með þeim hætti sem fallið geti að skilgreiningu 1. málsliðar 1. mgr. 32. gr. laga nr. 80/2016, eða ákvæðum alþjóðasamnings um stöðu flóttamanna, sem íslenska ríkið gerðist aðili að 30. nóvember 1955, sbr. auglýsing nr. 74/1955, þannig að leitt geti af þeirri eða öðrum ástæðum til refsileysis. Hefur ákærði því unnið sér til refsingar. Við refsiákvörðun er horft til þess að ákærði hefur játað sök, hvort tveggja fyrir dómi og á rannsóknarstigi, og engra gagna nýtur við um að hann hafi áður gerst sekur um refsiverða háttsemi. Að framangreindu virtu og með hliðsjón af dómaframkvæmd þykir refsing hans réttilega ákveðin fangelsi í þrjátíu daga, en þá refsingu er eftir framansögðu ekki efni til að binda skilorði.

Með vísan til 1. mgr. 218. gr. laga nr. 88/2008 er ákærði dæmdur til að greiða sakarkostnað málsins, sem er þóknun verjanda hans á rannsóknarstigi og þóknun og feðrakostnaður verjandans eftir höfðun málsins fyrir dómi, J-kk-ef A-kk-ef K-kk-ef héraðsdómslögmanns. Þóknun verjandans vegna þessara starfa hans við málsvörn ákærða þykir með hliðsjón af umfangi málsins, hæfilega ákveðin 189.720 krónur, að meðtöldum virðisaukaskatti, og nemur aksturskostnaður verjandans 6.751 krónu. Annan sakarkostnað leiddi ekki af meðferð málsins. Með hliðsjón af 216. gr. laga nr. 88/2008, einkum 2. mgr. þess ákvæðis, verður útlagður kostnaður vegna túlkunar, að fjárhæð 10.000 krónur, greiddur úr ríkissjóði.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, Z-x-x D-x-x, fæddur 16. júní 1975, sæti fangelsi í þrjátíu daga.

Ákærði greiði þóknun verjanda síns á rannsóknarstigi og fyrir dómi, J-kk-ef A-kk-ef K-kk-ef héraðsdómslögmanns, 189.720 krónur, og ferðakostnað verjandans, 6.751 krónu. Kostnaður vegna túlkunar, að fjárhæð 10.000 krónur, greiðist úr ríkissjóði.

H-kk-nf Þ-kk-nf